title: A Tanács (KKBP) 2016/1791 határozata (2016. július 12.) az Európai Unió és a Közép-afrikai Köztársaság közötti, az Európai Unió közép-afrikai köztársasági katonai kiképzési KBVP-missziója (EUTM RCA) jogállásáról szóló, levélváltás formájában létrejött megállapodásnak az Európai Unió nevében történő aláírásáról és megkötéséről

text:
               11.10.2016

               HU

               Az Európai Unió Hivatalos Lapja

               L 274/31

         A TANÁCS (KKBP) 2016/1791 HATÁROZATA
   (2016. július 12.)
   az Európai Unió és a Közép-afrikai Köztársaság közötti, az Európai Unió közép-afrikai köztársasági katonai kiképzési KBVP-missziója (EUTM RCA) jogállásáról szóló, levélváltás formájában létrejött megállapodásnak az Európai Unió nevében történő aláírásáról és megkötéséről
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 37. cikkére, összefüggésben az Európai Unió működéséről szóló szerződés 218. cikkének (5) és (6) bekezdésével,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A Tanács 2016. április 19-én elfogadta az Európai Unió közép-afrikai köztársasági katonai kiképzési KBVP-missziójáról (EUTM RCA) szóló (KKBP) 2016/610 határozatot (1), amely kimondja, hogy az Unió által vezetett egységek és személyi állomány jogállásáról – beleértve az őket megillető kiváltságokat, mentességeket és a misszió végrehajtásához és zavartalan működtetéséhez szükséges további biztosítékokat is – az Európai Unióról szóló szerződés (EUSZ) 37. cikke értelmében és az Európai Unió működéséről szóló szerződés (EUMSZ) 218. cikkében megállapított eljárásnak megfelelően megkötött megállapodásokban kell rendelkezni.

               (2)

               Miután a Tanács – szintén 2016. április 19-én – elfogadta e megállapodásra irányuló tárgyalások megkezdésére való felhatalmazásról szóló határozatot, az Unió külügyi és biztonságpolitikai főképviselője az EUSZ 37. cikkével összhangban tárgyalásokat folytatott az Unió és a Közép-afrikai Köztársaság közötti, az EUTM RCA jogállásáról szóló, levélváltás formájában létrejövő megállapodásról.

               (3)

               Az EUSZ-hez és az EUMSZ-hez csatolt, Dánia helyzetéről szóló 22. jegyzőkönyv 5. cikkével összhangban Dánia nem vesz részt az Unió védelmi vonatkozású határozatainak és fellépéseinek kidolgozásában és végrehajtásában. Dánia nem vesz részt e határozat végrehajtásában, és ezért nem vesz részt e misszió finanszírozásában sem.

               (4)

               A levélváltás formájában létrejött megállapodást jóvá kell hagyni,

         ELFOGADTA EZT A HATÁROZATOT:
   1. cikk
   Az Európai Unió és a Közép-afrikai Köztársaság közötti, az Európai Unió közép-afrikai köztársasági katonai kiképzési KBVP-missziója (EUTM RCA) jogállásáról szóló, levélváltás formájában létrejött megállapodást a Tanács az Unió nevében jóváhagyja.
   A levélváltás formájában létrejött megállapodás szövegét csatolták e határozathoz.
   2. cikk
   A Tanács elnöke felhatalmazást kap, hogy kijelölje a levélváltás formájában létrejött megállapodásnak az Uniót jogilag kötelező aláírására jogosult személy(eke)t.
   3. cikk
   Ez a határozat az elfogadásának napján lép hatályba.

      Kelt Brüsszelben, 2016. július 12-én.

            a Tanács részéről

            az elnök

         P. KAŽMIR

      (1)  A Tanács (KKBP) 2016/610 határozata (2016. április 19.) az Európai Unió közép-afrikai köztársasági katonai kiképzési KBVP-missziójáról (EUTM RCA) (HL L 104., 2016.4.20., 21. o.).


title: 2010/73/: A Tanács határozata ( 2010. január 25. ) a 2009/472/EK határozat hatályon kívül helyezéséről és az AKCS–EK partnerségi megállapodás 96. cikke alapján a Mauritániai Iszlám Köztársasággal folytatott konzultációs eljárás lezárásáról

text:
               10.2.2010

               HU

               Az Európai Unió Hivatalos Lapja

               L 37/50

         A TANÁCS HATÁROZATA
   (2010. január 25.)
   a 2009/472/EK határozat hatályon kívül helyezéséről és az AKCS–EK partnerségi megállapodás 96. cikke alapján a Mauritániai Iszlám Köztársasággal folytatott konzultációs eljárás lezárásáról
   (2010/73/EU)
   AZ EURÓPAI UNIÓ TANÁCSA,
   tekintettel az Európai Unióról szóló szerződésre, valamint az Európai Unió működéséről szóló szerződésre,
   tekintettel az egyrészről az Afrikai, Karibi és Csendes-óceáni államok csoportjának tagjai, másrészről az Európai Közösség és tagállamai között Cotonouban 2000. június 23-án aláírt (1), és 2005. június 25-én Luxembourgban felülvizsgált (2) partnerségi megállapodásra (a továbbiakban: AKCS–EK partnerségi megállapodás) és különösen annak 96. cikkére,
   tekintettel a tagállamok kormányainak a Tanács keretében ülésező képviselői között létrejött, az AKCS–EK megállapodás végrehajtása során hozandó intézkedésekről és követendő eljárásokról szóló belső megállapodásra (3) és különösen annak 3. cikkére,
   tekintettel az Európai Bizottság javaslatára,
   mivel:

               (1)

               A Mauritániai Iszlám Köztársaság végrehajtotta a válság lezárását szolgáló konszenzusos megoldást, amelyet az AKCS–EK partnerségi megállapodás 96. cikke alapján a Mauritániai Iszlám Köztársasággal folytatott konzultációk lezárásáról szóló, 2009. április 6-i 2009/472/EK tanácsi határozat (4) által meghatározott megfelelő intézkedések alkottak.

               (2)

               A Mauritániai Iszlám Köztársaságban helyreállt az alkotmányos rend.

               (3)

               Az ország stabilitásához, valamint az AKCS–EK partnerségi megállapodás 9. cikkében említett lényeges elemek ismételt megsértésének elkerüléséhez való hozzájárulás érdekében elő kell segíteni a teljes körű, valamennyi érintett és érdekelt politikai és társadalmi szereplő részvételével zajló nemzeti párbeszédet és fel kell éleszteni az együttműködést.

               (4)

               Ennélfogva hatályon kívül kell helyezni a 2009/472/EK határozatot és újra kell indítani a politikai párbeszédet a Mauritániai Iszlám Köztársasággal a demokrácia megerősítése, a kormány alkotmányellenes megváltoztatásának megelőzése, az intézményi reform, valamint a fegyveres erők szerepének megreformálása, a jó politikai és gazdasági kormányzás, a jogállamiság és az emberi jogok megerősítése, továbbá az intézményi és hatalmi egyensúly helyreállítása érdekében,

         ELFOGADTA EZT A HATÁROZATOT:
   1. cikk
   A 2009/472/EK határozat hatályát veszti.
   2. cikk
   A Mauritániai Iszlám Köztársasággal az AKCS–EK partnerségi megállapodás 8. cikke alapján folytatott politikai párbeszédre az e határozat mellékletében szereplő levélben megállapított formában kerül sor.
   3. cikk
   Ez a határozat az elfogadása napján lép hatályba.
   Ez a határozat 2012. január 25-én hatályát veszti. Az Európai Unió ellenőrző missziói alapján e határozat szükség esetén felülvizsgálható.
   4. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2010. január 25-én.

            a Tanács részéről

            az elnök

         C. ASHTON

      (1)  HL L 317., 2000.12.15., 3. o.

      (2)  HL L 209., 2005.8.11., 27. o.

      (3)  HL L 317., 2000.12.15., 376. o.

      (4)  HL L 156., 2009.6.19., 26. o.

      MELLÉKLET
      Tisztelt Elnök Úr!
      Nagy megelégedéssel vettük tudomásul, hogy Mauritániában a dakari megállapodásban előirányzott intézkedések jelentős részének végrehajtását követően helyreállt az alkotmányos rend, mely folyamat az Ön államfői kinevezésével érte el a tetőpontját. Ennek megfelelően örömmel erősítjük meg az Európai Unió és a Mauritániai Iszlám Köztársaság közötti együttműködés teljes körű helyreállítását.
      Megjegyezzük, hogy a dakari megállapodás 4. cikke VII. pontjának rendelkezései szerint a különböző aláíró politikai erők – a nemzeti megbékélés és a demokrácia megszilárdítása céljából – elkötelezték magukat a teljes körű nemzeti párbeszéd folytatása és intenzívebbé tétele mellett. Amint azt a nemzetközi kapcsolattartó csoport tagjai legutóbbi, 2009. szeptember 10-i ülésükön már jelezték, kívánatos volna, hogy sor kerüljön e párbeszédre. Már az is biztató jel, hogy a különböző felek készen állnak erre. Egyértelműnek látszik, hogy a 2008. augusztus 6-i államcsínyt kiváltó bizonyos problémákat még nem sikerült megoldani. A dakari megállapodásban említett párbeszéd témái közé tartozik a demokrácia megerősítése, a kormány alkotmányellenes megváltoztatásának megelőzése, az intézményi reform és a fegyveres erők szerepének megreformálása, a jó politikai és gazdasági kormányzás, a jogállamiság és az emberi jogok megerősítése, továbbá az intézményi és hatalmi egyensúly helyreállítása. A Mauritániában jelentkező biztonsági fenyegetések hangsúlyozzák annak szükségességét, hogy e párbeszéd során foglalkozni kell a biztonsági vonatkozású kérdésekkel, beleértve a biztonság és a fejlesztés közötti kapcsolatot is.
      Az Európai Unió nagy jelentőséget tulajdonít minden olyan kérdésnek, amely az Ön országának stabilitásával kapcsolatos, köztük a fentiekben említetteknek is. Mivel ezek kölcsönös érdeklődésre számot tartó kérdések, továbbá figyelemmel a Mauritániával a kormányzás területén folytatott európai uniós együttműködés mértékére, javaslatot teszünk az AKCS–EK partnerségi megállapodás 8. cikkében meghatározott, Mauritánia és az Európai Unió közötti politikai párbeszéd megerősítésére, illetve rendszeres és strukturált formájának kialakítására. Az Ön kormányának és a Mauritániai Iszlám Köztársaságba irányuló európai uniós diplomáciai missziók vezetőinek közös megegyezéssel kell megállapítaniuk e párbeszéd gyakorlati szabályait és céljait.
      E párbeszéd egyik célja a fent említett teljes körű nemzeti párbeszéd előmozdítása és eredményeinek szoros figyelemmel követése lesz. Úgy véljük, hogy meg lehetne találni a megoldást a párbeszéd megkezdését megnehezítő körülményekre és nehézségekre, amennyiben a különböző mauritániai felek a tárgyalásokon a jövőre összpontosítanának, nem pedig a közelmúlt követeléseit és vitás kérdéseit állítanák azok középpontjába.
      Összefoglalásképpen, az Európai Unió támogatni fogja Mauritánia azon erőfeszítéseit, amelyek célja a 2008. augusztusi államcsínyhez kapcsolódó, hosszú ideje húzódó politikai válság, a gazdasági világválság, valamint az új biztonsági és terrorfenyegetések miatt bekövetkezett társadalmi, gazdasági és politikai nehézségek elhárítása.
      Tisztelettel:
      Kelt Brüsszelben, 2010. január 25-én.

            az Európai Bizottság részéről

         José Manuel BARROSO

            az Európai Unió Tanácsa részéről

         C. ASHTON


title: 2007/49/EK: A Tanács határozata ( 2007. január 22. ) a Montenegróval létesített európai partnerségben megfogalmazott elvekről, prioritásokról és feltételekről

text:
               27.1.2007

               HU

               Az Európai Unió Hivatalos Lapja

               L 20/16

      A TANÁCS HATÁROZATA

   (2007. január 22.)
   a Montenegróval létesített európai partnerségben megfogalmazott elvekről, prioritásokról és feltételekről
   (2007/49/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre,
   tekintettel a stabilizációs és társulási folyamat keretében európai partnerségek létrehozásáról szóló, 2004. március 22-i 533/2004/EK tanácsi rendeletre és különösen annak 2. cikkére (1),
   tekintettel a Bizottság javaslatára,
   mivel:

               (1)

               Az Európai Tanács 2003. június 19–20-i thesszaloniki ülésén jóváhagyta az európai partnerségek mint a nyugat-balkáni országok számára az európai integráció támogatása eszközének bevezetését.

               (2)

               Az 533/2004/EK rendelet előírja, hogy a Tanács határoz az európai partnerségekre irányadó elvekről, prioritásokról és feltételekről, valamint az esetleges későbbi kiigazításokról.

               (3)

               Az 533/2004/EK rendelet megállapítja, hogy az európai partnerségek végrehajtásának nyomon követése a stabilizációs és társulási folyamat keretében kialakított mechanizmusok, nevezetesen az elért haladásról szóló éves jelentések révén biztosított.

               (4)

               2004. június 14-én a Tanács elfogadta az első európai partnerségi programot az Egyesült Nemzetek Biztonsági Tanácsának 1244. határozatában foglaltak szerint (2) Koszovót is magában foglaló Szerbia és Montenegróval. A Tanács 2006. január 30-án úgy határozott, hogy aktualizálja az európai partnerségi programot (3).

               (5)

               Montenegró a függetlenségről tartott 2006. május 21-i népszavazást követően 2006. június 3-án kikiáltotta függetlenségét.

               (6)

               Az Általános Ügyek és Külkapcsolatok Tanácsának 2006. június 12-i ülésén az Európai Unió és tagállamai úgy határoztak, hogy továbbfejlesztik kapcsolataikat a Montenegrói Köztársasággal mint szuverén, független állammal.

               (7)

               Ezért helyénvaló új európai partnerség létesítése Montenegróval a 2006. januárban Szerbia és Montenegróval elfogadott európai partnerség Montenegróra vonatkozó, a 2006-os előrehaladási jelentés megállapításainak figyelembevételével aktualizált, valamint olyan prioritásokkal kiegészített része alapján, amelyek a Montenegró mint független állam előtt álló kihívások kezelését célozzák.

               (8)

               Az Európai Unióba történő további integráció előkészítése érdekében Montenegró illetékes hatóságainak tervet kell kidolgozniuk menetrenddel és olyan meghatározott intézkedésekkel, amelyeket az európai partnerség prioritásainak elérése érdekében meghozni szándékoznak,

         ELFOGADTA EZT A HATÁROZATOT:
   1. cikk
   Az 533/2004/EK rendelet 1. cikkével összhangban a Montenegróval létrehozott európai partnerség elveit, prioritásait és feltételeit az e határozat szerves részét képező melléklet tartalmazza, amely Montenegróra vonatkozóan a 2006/56/EK határozatban meghatározottak helyébe lép.
   2. cikk
   Az európai partnerség végrehajtását a stabilizációs és társulási folyamat keretében kialakított mechanizmusok – nevezetesen a Bizottság éves jelentései – révén ellenőrzik.
   3. cikk
   Ez a határozat az Európai Közösségek Hivatalos Lapjában való kihirdetését követő harmadik napon lép hatályba.

      Kelt Brüsszelben, 2007. január 22-én.

            a Tanács részéről

            az elnök

         F.-W. STEINMEIER

      (1)  HL L 86., 2004.3.24., 1. o. A 269/2006/EK rendelettel (HL L 47., 2006.2.17., 7. o.) módosított rendelet.

      (2)  A Tanács 2004. június 14-i 2004/520/EK határozata a Szerbiával és Montenegróval – beleértve Koszovót is, az Egyesült Nemzetek Biztonsági Tanácsa 1999. június 10-i, 1244. számú határozatának megfelelően – létrehozott európai partnerség elveiről, prioritásairól és feltételeiről (HL L 227., 2004.6.26., 21. o.).

      (3)  A Tanács 2006. január 30-i 2006/56/EK határozata az Egyesült Nemzetek Biztonsági Tanácsának 1999. június 10-i 1244. határozatában foglaltak szerint a Koszovót is magában foglaló Szerbia és Montenegróval létrejött Európai Partnerségben szereplő elvekről, prioritásokról és feltételekről, valamint a 2004/520/EK határozat hatályon kívül helyezéséről (HL L 35., 2006.2.7., 32. o.).

      MELLÉKLET
      MONTENEGRÓ: A 2006. ÉVI EURÓPAI PARTNERSÉG
      1.   BEVEZETÉS
      Az Európai Tanács jóváhagyta az európai partnerségek mint a nyugat-balkáni országok számára az európai integráció támogatása eszközének bevezetését.
      Az Európai Unió Tanácsa 2006. január 30-án elfogadta a partnerségi programot az Egyesült Nemzetek Biztonsági Tanácsának 1999. június 10-i 1244. határozatában foglaltak szerint Koszovót is magában foglaló Szerbia és Montenegróval. Montenegró 2006. június 3-án kikiáltotta függetlenségét a május 21-én tartott népszavazást követően. Ezt követően az EU és a tagállamok elismerték Montenegrót. Ezért helyénvaló a csak Montenegróra vonatkozó, aktualizált európai partnerség elfogadása. Ez az aktualizált partnerség a (Koszovót is magában foglaló) Szerbia és Montenegróval meglévő európai partnerség Montenegróra vonatkozó részeire alapul. A partnerség kiegészül a Montenegró új jogköreit érintő azon prioritásokkal és a kihívásokkal, amelyek független országként előtte állnak.
      Montenegró illetékes hatóságainak tervet kell kidolgozniuk, amely magában foglalja az európai partnerség prioritásaival kapcsolatos menetrendet és konkrét intézkedéseket.
      2.   ALAPELVEK
      A nyugat-balkáni országok európai felzárkózásához egészen eljövendő csatlakozásukig a stabilizációs és társulási folyamat nyújt keretet.
      A megállapított fő prioritások a Montenegrónak az Európai Tanács 1993-as koppenhágai ülésén meghatározott kritériumoknak való megfelelés képességéhez, a stabilizációs és társulási folyamatra vonatkozóan – különösen a Tanács 1997. április 29-i és 1999. június 21-i és 22-i következtetéseiben – megállapított feltételekhez, a 2000. november 24-i zágrábi csúcstalálkozó zárónyilatkozatának tartalmához, valamint a thesszaloniki programhoz kapcsolódnak.
      3.   A PRIORITÁSOK
      Az ebben az európai partnerségben felsorolt prioritásokat azon az alapon választották ki, hogy reálisan elvárható-e, hogy Montenegró képes azokat a következő néhány évben teljesíteni, illetve azokon a területeken érzékelhető fejlődést elérni. Meg kell különböztetni a rövid távú prioritásokat, amelyek teljesítése egy-két éven belül, illetve a középtávú prioritásokat, amelyek teljesítése három-négy éven belül várható. A prioritások a jogszabályokra és azok végrehajtására egyaránt vonatkoznak.
      Figyelembe véve az EU-követelmények teljesítésének jelentős költségeit, valamint egyes területeken ezek összetettségét, a partnerség e szakaszban még nem tartalmazza az összes fontos feladatot. A további prioritásokat a Montenegró által elért haladással összhangban a jövőbeli partnerségek fogják tartalmazni.
      A rövid távú prioritások közül a legfontosabbak kijelölésre kerültek és a felsorolás elején találhatók. E főbb prioritások sorrendje nem jelez fontossági sorrendet.
      3.1.   RÖVID TÁVÚ PRIORITÁSOK
      Kulcsfontosságú prioritások

                  —

                  Széles körű konszenzuson alapuló új alkotmány elfogadása, amely összhangban van az európai előírásokkal, különösen az emberi és kisebbségi jogok, az igazságügyi, a pénzügyi ellenőrzési, a védelmi és biztonsági struktúrák szervezése területén.

                  —

                  Egy független ország számára szükséges jogi és intézményi keretek kialakításának befejezése, beleértve a nemzetközi okmányok aláírását és ratifikációját, amelyekhez Szerbia és Montenegró Államközössége csatlakozott.

                  —

                  További erőfeszítések a közigazgatás reformjának végrehajtására, beleértve a közszolgálati bérrendszert az átlátható munkaerő-felvétel, a szakszerűség és az elszámoltathatóság biztosítása érdekében; különösen minden szintű európai integrációs struktúra (beleértve az érintett minisztériumokat és a parlamentet), valamint az EU-ügyekben folytatott koordináció mechanizmusai erősítésének folytatása.

                  —

                  Az igazságügyi rendszer reformját célzó tervek véglegesítése; a munkaerő-felvétellel és a szakmai előmenetellel kapcsolatos igazgatás eltávolítása a parlament jogköréből, és a kiválasztásra és a szakmai előmenetelre vonatkozóan szakmai és objektív kritériumokon alapuló átlátható eljárások megteremtése; a bírósági rendszer racionalizálása, az eljárások korszerűsítése és az igazgatás javítása; az igazságügyi rendszer számára megfelelő és fenntartható finanszírozás biztosítása.

                  —

                  A szervezett bűnözés és a korrupció elleni küzdelem minden szinten, ideértve az ügynökségek közötti együttműködésre vonatkozó hatékony intézményi mechanizmusok létrehozását és a bűnüldöző szervek működési kapacitásának erősítését.

                  —

                  A védelmi és biztonsági struktúrák parlamenti ellenőrzésének erősítése.

                  —

                  A volt Jugoszláviával foglalkozó nemzetközi büntetőtörvényszékkel (ICTY) a teljes mértékű együttműködés továbbfolytatása.

                  —

                  A Stabilizációs és Társulási Megállapodás értelmében tárgyalt kötelezettségekből származó intézkedések elfogadásának és végrehajtásának képességének erősítése, különösen a vámhatóságok kapacitásának korszerűsítése, hogy megfelelően alkalmazzák a származási szabályokat és az igazgatási együtműködés módozatait.

            Politikai kritériumok
      Demokrácia és jogállamiság
      Választások

                  —

                  A Demokratikus Intézmények és Emberi Jogok Hivatalának ajánlásaival összhangban a választási igazgatás depolitizálása, működésének javítása, különös tekintettel az eredmények bejelentésére, a választási jogszabályok kodifikációjára, a kampányok média általi közvetítésére vonatkozó szabályozás megteremtésére és a mandátumok elosztására vonatkozóan az európai előírásoknak megfelelő átláthatóságát garantáló szabályok bevezetésére; a kampány finanszírozására átlátható keret létrehozása.

            Parlament

                  —

                  A parlament általános jogalkotói és ellenőrző képességének erősítése, különösen a nemrégiben elfogadott eljárási szabályzat végrehajtásán keresztül.

                  —

                  A parlament képességének erősítése új illetékességi területeken.

                  —

                  Az európai integrációval foglalkozó bizottság működésének erősítése és megfelelő igazgatási és szakértői támogatás nyújtása.

            Közigazgatás

                  —

                  A közigazgatás politikamentességét biztosító folyamat folytatása.

                  —

                  Az ombudsmani hivatal igazgatási kapacitásának erősítése; az ombudsmani ajánlások megfelelő nyomon követésének biztosítása.

                  —

                  A decentralizációs folyamat végrehajtásának folytatása és a helyhatóságok kapacitásának javítása.

            Igazságügyi rendszer

                  —

                  A bírák, ügyészek és a bírósági segítő személyzet számára kötelező kezdő és folyamatos képzésekről szóló jogszabályok végrehajtásának biztosítása, valamint az igazságügyi képzési központ erősítésének folytatása.

                  —

                  Az igazságügyi rendszer reformjával kapcsolatos tervek véglegesítése; a munkaerő-felvétellel és a szakmai előmenetellel kapcsolatos igazgatás eltávolítása a parlament jogköréből, és a kiválasztásra és a szakmai előmenetelre vonatkozóan, szakmai és objektív kritériumokon alapuló, átlátható eljárások megteremtése; a bírósági rendszer racionalizálása, az eljárások korszerűsítése és az igazgatás javítása; az igazságügyi rendszer megfelelő és fenntartható finanszírozása.

                  —

                  Garancia nyújtása a bűnvádi eljárási rendszer autonómiájának és hatékonyságának erősítésére, beleértve a költségvetéssel kapcsolatos kérdéseket is. A szervezett bűnözéssel foglalkozó ügyész hivatalának megerősítése és a kapacitás megújítása a korrupcióellenes politika területén.

                  —

                  Az igazságügyi minisztérium nemzetközi igazságügyi együttműködési kapacitásának korszerűsítése.

            Korrupcióellenes politika

                  —

                  Az összeférhetetlenségről szóló jogszabály módosítása és végrehajtása a tisztviselők valamennyi lehetséges összeférhetetlenségi esetének kiküszöbölésére.

                  —

                  A korrupcióellenes stratégia végrehajtását célzó erőfeszítések fokozása, többek között a végrehajtás biztosítására a bűnüldöző szerveknek megfelelő pénzügyi és emberi erőforrás nyújtásával.

                  —

                  A politikai pártokra és a politikai pártok finaszírozására vonatkozó jogszabályoknak az átláthatóság és közérthetőség érdekében történő fejlesztése és teljes körű végrehajtása.

            Emberi jogok és kisebbségvédelem

                  —

                  Hatékony mechanizmusok biztosítása a nemzetközi jogi okmányokból származó kötelezettségek végrehajtására, különös tekintettel az emberi jogok és alapvető szabadságok védelméről szóló európai egyezményre és a kínzás megelőzéséről szóló európai egyezményre.

                  —

                  Valamennyi állítólagos bántalmazásos esetben átfogó és átlátható fellépés. Bűnüldöző szervek általi bántalmazással foglalkozó belső vizsgálati szolgálatok megerősítése.

                  —

                  A börtönkörülmények javítása, különös tekintettel az olyan veszélyeztetett csoportokra, mint a fiatalkorú bűnözők és azok, akiknek pszichiátriai kezelésre van szükségük. A hosszú büntetést töltő foglyok és a szervezett bűnökért elítéltek számára a börtönkörülmények megfelelő ellenőrzésének biztosítása, a büntetés-végrehajtó intézetek személyzetének továbbképzés biztosítása és a különleges igényekre kialakított létesítmények fejlesztése.

                  —

                  Átfogó megkülönböztetés elleni jogszabályok elfogadása.

                  —

                  A közérdekű információkhoz való hozzáférésről szóló törvény végrehajtásának biztosítása. A Montenegrói Rádió és Televízió közszolgálati műsorszóróvá történő átalakításának folytatása, és ahhoz a megfelelő eszközök biztosítása.

                  —

                  A nem kormányzati szervek és a kormányzati szervek közötti együttműködésről szóló emlékeztető végrehajtása.

                  —

                  Az ingatlanok visszaszolgáltatásáról szóló jogszabályok végrehajtásának folytatása.

                  —

                  Megfelelő keret biztosítása, beleértve az alkotmányos szintet, a kisebbségi jogok védelmére. A romák – beleértve a menekülteket is – integrációjára vonatkozó stratégia és cselekvési terv végrehajtása.

            Regionális kérdések és nemzetközi kötelezettségek

                  —

                  A regionális együttműködés és jószomszédi kapcsolatok további erősítése, többek között a megbékélés elősegítése érdekében. Szabadkereskedelmi megállapodások végrehajtása a szomszédos országokkal, nevezetesen az új CEFTA keretében. A határon átnyúló együttműködés erősítése a szervezett bűnözés elleni harc, a tiltott kereskedelem és csempészet, az igazságügyi együttműködés, a határellenőrzés, a környezetvédelem, a közlekedés és az energia területén.

                  —

                  A menekültek és az országon belül lakóhelyüket elhagyni kényszerült személyek jogvédelmének biztosítása. Valamennyi hátrányosan megkülönböztető rendelkezés hatályon kívül helyezése, a munkaerőpiac, a tulajdonjogok, a jogorvoslat és az állampolgárság megszerzése terén; az egészségügyi szolgáltatásokhoz és személyes okmányokhoz történő akadálytalan hozzáférés biztosítása. Valódi választási lehetőség biztosítása a fenntartható hazatérés és integráció között, továbbá a feltételek biztosítása azok számára, akik az utóbbit választják.

                  —

                  A nemzeti jogszabályok és gyakorlat összehangolása a vonatkozó nemzetközi előírásokkal és megállapodásokkal a szervezett bűnözés elleni harcról és a korrupcióra is kiterjedő pénzügyi bűncselekményekről szóló, vonatkozó nemzetközi, Európa tanácsi és ENSZ-okmányok aláírása és ratifikációja révén.

            Gazdasági kritériumok

                  —

                  A makrogazdasági stabilitás fenntartása a szükséges költségvetési kiigazítás és konszolidáció folytatásával.

                  —

                  Az Európai Bizottság által javasolt „gazdasági és pénzügyi program” kidolgozásához és végrehajtásához szükséges intézményi és elemzői kapacitás fejlesztése.

                  —

                  Az állami kiadások igazgatási rendszerének, különösen a programalapú költségvetés-tervezésnek, a középtávú költségvetés-tervezésnek és az eredményszemléletű elszámolás egyes elemeinek bevezetése.

                  —

                  A tőkeköltségvetést teljesen integrálni az államháztartási számlákba, beleértve a helyi önkormányzatok tőkeráfordításait.

                  —

                  A köztulajdonban levő vállalatok szerkezetátalakításának és privatizációjának folytatása.

                  —

                  A biztosítási felügyeletről szóló törvény elfogadása és végrehajtása.

                  —

                  A munkaerő alkalmazkodóképességének és szakképességének fejlesztését célzó erőfeszítések folytatása a munkáltatóknak és szakszervezeteknek a folyamatban való teljes részvételével.

                  —

                  A montenegrói kereskedelmi rendszerek szükséges kiigazításának folytatása, hogy összhangban legyenek az autonóm kereskedelmi intézkedésekkel, valamint a jövőbeli stabilizációs és társulási megállapodással.

            Európai előírások
      A belső piac
      Az áruk szabad mozgása

                  —

                  A jogi és intézményi keretek kialakításának befejezése a szabványosítás, a piacfelügyelet, a hitelesítés, a metrológia, az akkreditáció és a megfelelőségértékelés területén az EU-vívmányokkal összhangban, hogy a kereskedelem számára kedvező feltételek jöjjenek létre. Az európai előírások elfogadásának megkezdése.

                  —

                  Az új technikai szabályozásokra vonatkozó belső konzultációs és értesítési mechanizmusok létrehozása azt megelőzően, hogy a szabályozásokat a kereskedelemre hatást gyakorló intézkedésekre vonatkozóan elfogadnák.

                  —

                  Jogi keret és igazgatási kapacitás létrehozása az aktív fogyasztó- és egészségvédelem érdekében az EU-s fogyasztóvédelmi és egészségügyi politikával összhangban.

                  —

                  A WTO szabályainak és kötelezettségeinek való megfelelés érdekében a szükséges reformok folytatása a WTO-hoz való csatlakozás folyamatának felgyorsítása céljából.

            Vámok és adózás

                  —

                  A vámjogszabályok és eljárások további összehangolása a közösségi vívmányokkal. A vámhatóságok további korszerűsítése a színvonalas igazgatási kapacitás biztosítása, valamint a korrupció, a határokon átnyúló bűnözés és adócsalás elleni küzdelem érdekében.

                  —

                  A jogszabályok módosítása és végrehajtása a származási szabályok területén annak érdekében, hogy megteremtsék a jogi alapot az EK származási szabályok autonóm kereskedelmi intézkedések céljából történő alkalmazásának, továbbá ebből a célból a tájékoztatás és képzés biztosítása a piaci szereplők és a vámtisztviselők számára.

                  —

                  Az adózási jogszabályok további közelítése a közösségi vívmányokhoz. Az adócsalás csökkentése érdekében az adózási törvények végrehajtásának javítása a beszedésre és az ellenőrzésre összpontosítva.

                  —

                  A társasági adózásra vonatkozó magatartási kódex elveinek alkalmazása és annak biztosítása, hogy az új adóintézkedések összhangban legyenek az említett elvekkel.

            Verseny

                  —

                  Működését tekintve teljesen független versenyhatóság létrehozása és a működéséhez szükséges eszközök biztosítása.

                  —

                  Az állami támogatásokra vonatkozó keret erősítése és az átláthatóság növelése, első lépésként az állami támogatások ellenőrzésének irányában, összhangban a stabilizációs és társulási megállapodás követelményeivel.

            Közbeszerzés

                  —

                  Az EU-nak különösen a jogorvoslatokkal kapcsolatos elveinek megfelelő, hatékony közbeszerzési rendszer bevezetése. Az eljárások teljes átláthatóságának biztosítása függetlenül az adott szerződés értékétől, továbbá a montenegrói és EU-beszállítók között a hátrányos megkülönböztetéstől való mentesség biztosítása.

                  —

                  A Közbeszerzési Ügynökség és Felülvizsgálati Szerv létrehozásának és működésének biztosítása és igazgatási kapacitásának korszerűsítése; az ajánlatkérők alkalmazttai számára a közbeszerzési szabályok végrehajtásához szükséges megfelelő képzés biztosítása.

            Szellemi tulajdonjog

                  —

                  Jelentősen erősíteni a szellemi tulajdon védelmének szintjét, különösen a szellemi tulajdonról szóló átfogó jogszabályi keret elfogadásával, beleértve a hatékony végrehajtáshoz szükséges rendelkezéseket, valamint a szellemi tulajdonjogok hivatalának létrehozásával.

                  —

                  Ezen a téren a jogszabályok végrehajtásával és betartatásával kapcsolatos kapacitás erősítése, beleértve a határszolgálatokat, a bűnüldöző szerveket és a bíróságokat.

                  —

                  A szellemi tulajdonjog területén a fő nemzetközi megállapodásokban való részvétel hivatalos megerősítése.

            Pénzügyi szolgáltatások

                  —

                  A pénzügyi intézmények és piacok szabályozási és felügyeleti keretének erősítése az EU jelenlegi gyakorlatával összhangban, különösen a bankágazatot illetően.

                  —

                  Az együttműködés erősítése, beleértve együttműködési megállapodások kötését is azoknak a külföldi bankoknak a székhelye szerinti felügyelőhatóságaival, amelyek jelentős méretű fiókokkal rendelkeznek Montenegróban.

            Társasági jog

                  —

                  A pénzügyi jelentési kötelezettségeknek különösen a pénzügyi intézmények és a tőzsdén jegyzett vállalatok általi tiszteletben tartásának erősítése.

            Foglalkoztatás és szociálpolitika

                  —

                  A munkaügyi és népjóléti minisztérium politikaformálási és ellenőrzési kapacitásának növelése, hangsúlyt fektetve a fiatalok, a nők és a veszélyeztetett csoportok munkaerőpiacra történő integrálására; a montenegrói foglalkoztatási szolgálat által bevezetett aktív foglalkoztatási intézkedésekre vonatkozóan a teljesítménymenedzsment korszerűsítése.

                  —

                  A munkaügyi felügyelőségek munkájának erősítése a munkahelyi egészségvédelem és biztonság biztosítására.

                  —

                  Az erőfeszítések fokozása a minőség növelésére az oktatási rendszerben és az élethosszig tartó tanulás terén.

                  —

                  A felsőoktatási rendszer minőségének, hatékonyságának és megfelelőségének további javítása, és az európai felsőoktatási térségbe történő integrálásának támogatása.

            Ágazati politikák
      Az ipar és a kis- és középvállalkozások (KKV-k)

                  —

                  A kisvállalkozásokról szóló európai charta végrehajtásának folytatása.

                  —

                  A beruházásfejlesztési ügynökség erősítése. A vállalati érdekképviselet és konzultáció javítása.

                  —

                  Az engedélyezés harmonizációjáról és gyorsításáról, valamint az engedélykiadási rendszerekről szóló jogszabály elfogadása, a jogszabályok végrehajtása szoros együttműködésben a helyi önkormányzatokkal, továbbá cselekvési terv elfogadása és végrehajtása a kereskedelmi korlátok csökkentéséről.

                  —

                  A kis- és középvállalkozások számára nemzeti garanciaalap felállításának és végrehajtásának meggyorsítása.

            Mezőgazdaság és halászat

                  —

                  A mezőgazdasági és vidékfejlesztési politika alakításához és végrehajtásához szükséges igazgatási kapacitás további erősítése.

                  —

                  Az élelmiszer-biztonságról és az állatjóllétről szóló, valamint az új állat-egészségügyi törvény elfogadása, az állat- és növény-egészségügyi szolgálatok megerősítése, beleértve az ellenőrzési és laboratóriumi kapacitásokat.

                  —

                  A jogszabályoknak az állat- és növényegészségügyre vonatkozó közösségi vívmányokkal való összehangolására tett erőfeszítések folytatása, beleértve egy integrált élelmiszer-biztonsági rendszer felállítását, amelynek célja az átfedések elkerülése és az élelmiszer-biztonság növelése. A szarvasmarhafélék állatazonosítási és -nyilvántartási rendszerének összehangolása az uniós követelményekkel.

                  —

                  A halászati stratégia véglegesítése és Montenegró arra vonatkozó képességének erősítése, hogy halászati politikáját az EU-előírásokkal összhangban folytassa, ideértve a nemzetközi együttműködésre vonatkozókat is.

                  —

                  A Közösségben az 510/2006/EK tanácsi rendelet (1) alapján bejegyzett földrajzi jelzések oltalmának biztosítása.

            Környezetvédelem

                  —

                  A jogszabályok további közelítése az EU-s jogszabályokhoz és normákhoz, különösen a környezetvédelmi keretjogszabály esetében. Az elfogadott jogszabályok végrehajtására és betartatására vonatkozóan az igazgatási kapacitás fejlesztése.

                  —

                  Átfogó környezetvédelmi stratégia kialakítása (víz, hulladék, levegő). A földhasználati terv elfogadása. A fenntartható fejlődés stratégiájának és ágazati stratégiáknak az elfogadása (part menti övezetek integrált kezelése, biológiai sokféleség, éghajlatváltozás). A környezetgazdálkodásra vonatkozó igazgatási kapacitás erősítése.

            Közlekedéspolitika

                  —

                  A repülésről, beleértve a légiforgalmi irányításról szóló jogszabályok összehangolása a közösségi vívmányokkal, a közös európai légtérről szóló megállapodás aláírásával vállalt kötelezettségekkel összhangban.

                  —

                  A Polgári Légiforgalmi Hatóság erősítése, és egy működés tekintetében független, a légiközlekedési balesetek vizsgálatával megbízott szervnek, a légiközlekedési szolgáltatók nemzeti felügyeleti szervének, valamint a légiutasok jogainak betartásáért felelős szerv kijelölése.

                  —

                  A délkelet-európai alapvető regionális közlekedési hálózat kialakításáról szóló szándéknyilatkozat végrehajtásának folytatása, beleértve a Délkelet-Európai Közlekedési Megfigyelőállomással kapcsolatos együttműködést.

                  —

                  A közúti közlekedési törvény végrehajtása (beleértve a vonatkozó végrehajtási szervezetek létrehozását). A közlekedési infrastruktúra és intézmények fenntartására elegendő források biztosítása.

            Energia

                  —

                  Az Energiaközösségről szóló, már aláírt szerződés ratifikálása és a szerződés keretében tett vállalások végrehajtásának folytatása.

                  —

                  Az energiafejlesztési stratégia befejezése és végrehajtása, beleértve az energiahatékonysági stratégiát; az energia terén a Gazdasági Minisztérium igazgatási kapacitásának megerősítése.

                  —

                  Szabályozási szerv felállítása és megfelelő jogszabályok elfogadása a nukleáris biztonság és a sugárvédelem területén.

                  —

                  Az energiapiac tekintetében a jogszabályok végrehajtásának és az átláthatóság biztosítása.

            Információs társadalom és média

                  —

                  A piaci verseny elősegítése érdekében a vonatkozó, különösen a piaci versenyhez szükséges biztosítékok bevezetésével kapcsolatos jogszabályok alkalmazásával a Távközlési Hivatal megerősítése.

                  —

                  A Gazdasági Minisztérium igazgatási kapacitásának javítása az elektronikus kommunikáció terén. További lépések a díjak kiegyensúlyozása, az összekapcsolási díjakra vonatkozó szabályok és feltételek, valamint az engedélyezési díjak további átgondolása.

                  —

                  A műsorszolgáltató hatóság működési függetlenségének garantálása.

                  —

                  A Montenegrói Rádió és Televízió közszolgálati műsorszolgáltatóvá történő zökkenőmentes átalakításának, továbbá a hatékony működéséhez szükséges eszközöknek a biztosítása.

            Pénzügyi ellenőrzés

                  —

                  Az államháztartási belső pénzügyi ellenőrzésre vonatkozó stratégia korszerűsítése figyelemmel a rövid és középtávú célkitűzésekre, továbbá megfelelő informatikai rendszertámogatással; a belső ellenőrzési kapacitás erősítése.

                  —

                  Az Állami Számvevőszék további erősítése, és megfelelő alkotmányos garanciák biztosítása.

            Statisztika

                  —

                  Staisztikai információk összegyűjtése és átadása a gazdasági, kereskedelmi, monetáris és pénzügyi területekkel kapcsolatos statisztikai követelményeknek megfelelően, a jelenlegi EU-gyakorlattal összhangban.

                  —

                  A statisztika minőségének javítása és a statisztika területeinek kibővítése céljából a statisztikai alapterv felülvizsgálata és elfogadása. A mezőgazdasági statisztikák összegyűjtésének és feldolgozásának megerősítése, összhangban az EU-előírásokkal és módszertannal; a 2007-es HR-nómenklatúra végrehajtása.

            Jogérvényesítés, szabadság és biztonság
      Vízum, határellenőrzés, menedékjog és migráció

                  —

                  A vízumpolitikával kapcsolatos intézményi kapacitás fejlesztése és a vízumpolitikák összehangolása az EU vízumpolitikáival.

                  —

                  Az integrált határellenőrzés erősítése és annak az összes felelős szerv általi következetes végrehajtásának biztosítása, beleértve a polgári ellenőrzést.

                  —

                  A menekültügyi törvény elfogadása, és a menedékkérők és menekültek számára a tervezett fogadóállomások megépítése.

            Pénzmosás

                  —

                  A pénzmosásellenes jogszabályok hatékony végrehajtásának és koordinációjának biztosítása, és a pénzügyi hírszerző egység megerősítése.

            Kábítószer

                  —

                  A kábítószer és csempészet elleni küzdelem központja nemzetközi együttműködési kapacitásának továbbfejlesztése, és az operatív elemzési képességek javítása, beleértve a vonatkozó adatbázisok létrehozását.

                  —

                  Nemzeti stratégia kialakítása a kábítószerrel való visszaélés és tiltott kereskedelem elleni küzdelemre, az EU 2005–2012 közötti időszakra szóló kábítószer-ellenes stratégiájával és a 2005–2008 közötti időszakra szóló kábítószer-ellenes cselekvési tervével összhangban, valamint a kábítószerről szóló tájékoztató kampány kidolgozása.

                  —

                  Előírások kialakítása a kémiai prekurzorok és a tiltott kábítószerek előállításához használt más vegyi anyagokkal való visszaélés megelőzésére.

                  —

                  A megfelelő bűnüldöző hatóságok kapacitásának fejlesztése a kábítószerrel való visszaélés és tiltott kereskedelem elleni küzdelemre.

            Rendőrség

                  —

                  A rendőrség szakmai kapacitásának további erősítése szakosított képzéssel, továbbá hírszerzési és kockázatelemzési eszközök fejlesztésével.

                  —

                  A Rendőrtiszti Akadémia működésének biztosítása.

            A szervezett bűnözés és terrorizmus elleni küzdelem

                  —

                  Hatékony intézményi mechanizmusok kialakítása az ügynökségek közötti a szervezett bűnözés elleni küzdelem területén folytatott együttműködésre, valamint e téren a rendőrség kapacitásának erősítése.

                  —

                  Különleges vizsgálati eszközöket a megfelelő garanciákkal összhangban alkalmazó kapacitás növelése és a bűnügyi hírszerzés erősítése.

                  —

                  A bűncselekményből származó vagyon és jövedelmek lefoglalására vonatkozó jogszabályok elfogadása, illetve az ehhez szükséges kapacitás kialakítása.

                  —

                  A nemzetközi együttműködés hatékonyságának növelése, továbbá a terrorizmusról és a szervezett bűnözés megelőzéséről és az ellene folytatott küzdelemről szóló, vonatkozó nemzetközi egyezmények végrehajtása; a biztonsági szolgálatok valamennyi szintje közötti és a többi állammal való együttműködés és információcsere javítása; terrorista cselekmények finanszírozásának és előkészítésének megelőzése.

            Emberkereskedelem

                  —

                  Az emberkereskedelem elleni küzdelem további erősítése, beleértve az áldozatok számára nyújtott megfelelő segítséget és védelmet.

            Személyes adatok védelme

                  —

                  A személyes adatok védelméről szóló jogszabályok elfogadása és független adatvédelmi felügyeleti hatóság felállítása.

                  —

                  Az Europollal kötendő együttműködési megállapodás előkészítéséhez szükséges lépések megtétele.

            3.2.   KÖZÉPTÁVÚ PRIORITÁSOK
      Politikai kritériumok
      Demokrácia és jogállamiság
      Alkotmányos kérdések

                  —

                  Az európai normákkal összhangban elfogadott új alkotmány teljes körű végrehajtása.

            Választások

                  —

                  A választások szervezése tekintetében továbbra is szigorú normák biztosítása; a kampányfinanszírozásra vonatkozóan átlátható keret létrehozása.

            Parlament

                  —

                  A parlament kapacitásának további megerősítése minden téren, különösen az EU-vívmányok elfogadásával kapcsolatban.

            Közigazgatás

                  —

                  Az európai integrációs szervezeti egységek további megerősítése az érintett minisztériumokban, valamint a koordinációs mechanizmus megerősítése EU-kérdésekben, többek között a stabilizációs és társulási megállapodásra és az előcsatlakozási támogatási eszközökre vonatkozóan.

                  —

                  Az EU-támogatásokkal az EU követelményeivel összhangban való gazdálkodásra szóló decentralizált végrehajtási rendszer kialakítását célzó elvek, eljárások és vonatkozó igazgatási kapacitás kialakítása.

                  —

                  A humán erőforrás igazgatásáért felelős hatóság további erősítése. A döntéshozatali folyamat megerősítése. A decentralizációs reform végrehajtásának folytatása.

                  —

                  Az átlátható munkaerő-felvétel, szakszerűség és elszámoltathatóság további erősítése, többek között etikai szabályzatok és iránymutatások segítségével.

                  —

                  A haderők átszervezésének és reformjának folytatása, beleértve adott esetben a haderő csökkentését.

            Igazságügyi rendszer

                  —

                  Az igazságügyi képzési központ megfelelő működésének biztosítása. Az igazságügyi informatikai stratégia végrehajtása.

                  —

                  Az igazságügyi reform stratégiai keretei kialakításának befejezése; a reformtervek végrehajtása; az átlátható munkaerő-felvételre és a szakmai előmenetellel kapcsolatos igazgatásra vonatkozó eljárások végrehajtása; az igazságügyi rendszer forrásainak további korszerűsítése.

                  —

                  Az ügyészi rendszer hatékonyságának további korszerűsítése.

                  —

                  Az igazságügyi minisztérium a nemzetközi igazságügyi együttműködéshez szükséges kapacitásának további korszerűsítése.

            Korrupcióellenes politika

                  —

                  A korrupció megelőzése és az ellene folytatott küzdelem határozott folytatása minden szinten, és további eszközök biztosítása a korrupció megelőzésére és felszámolására. A korrupció elleni harcról szóló ENSZ-egyezmény és az Európa Tanács vonatkozó egyezményei teljes körű betartásának biztosítása.

                  —

                  A nemzeti és nemzetközi forrásokat – ideértve az uniós forrásokat is – érintő feltételezett csalások és más szabálytalanságok felderítésére, kezelésére és nyomonkövetésére vonatkozó hatékony eljárások kialakítása.

            Emberi jogok és kisebbségvédelem

                  —

                  A megkülönböztetésellenes és a kisebbségekről szóló jogszabályok végrehajtása.

                  —

                  A börtönkörülmények további javítása.

                  —

                  A bűnüldöző szervek általi bántalmazás megelőzése és kezelése.

                  —

                  A fogyatékkal élő vagy kisebbséghez tartozó gyermekek szokványos oktatási rendszerbe történő bevonásának biztosítása; a gyermekgondozási rendszer megreformálása.

                  —

                  A kisebbségek integrációjának és az etnikumok közötti jó kapcsolatoknak a további előmozdítása.

                  —

                  További együttműködés a nem kormányzati szervekkel kormányzati és helyhatósági szinten.

            Regionális kérdések és nemzetközi kötelezettségek

                  —

                  Az integráció megkönnyítése azoknak a menekülteknek, akik úgy döntenek, hogy nem térnek vissza hazájukba. A társadalmi integrációról szóló átfogó stratégia részeként a menekültekre vonatkozó nemzeti stratégia végrehajtása.

                  —

                  A regionális együttműködésre vonatkozó szabályozások további végrehajtása.

            Gazdasági kritériumok

                  —

                  A makrogazdasági stabilitás erősítése a költségvetési kiigazítás és a konszolidáció folytatásával a külső egyensúlyhiány csökkentése érdekében.

                  —

                  Az államháztartási kiadások hatékonyságának növelése, többek között a költségvetési folyamat és a pénzügyi irányítás javításával központi kormányzati és helyi önkormányzati szinten. A költségvetés elkészítésére és végrehajtására vonatkozó kapacitás növelése a fontossági sorrend felállítása érdekében.

                  —

                  Fokozatos liberalizációval rugalmasabb munkaerőpiac biztosítása.

                  —

                  A vállalkozási környezet erősítése a magánszektor és a foglalkoztatottság fejlesztésének elősegítése érdekében. Különösen a kereskedelmi ügyekben folyó bírósági eljárások racionalizálása, különös tekintettel a csődügyekre.

                  —

                  Integrált kutatási politika kidolgozása és alkalmazásának megkezdése a kutatási és fejlesztési tevékenységek támogatására.

            Európai előírások
      Belső piac
      A tőke szabad mozgása

                  —

                  A tőkemozgások és kifizetések teljes körű liberalizációja az EU elveivel összhangban.

            Az áruk szabad mozgása

                  —

                  A szabványosítás további fejlesztése, különösen az európai előírások elfogadásán keresztül. A régi megközelítésre, valamint az új és globális megközelítésre vonatkozó irányelvek átültetésének folytatása. A közösségi vívmányok által megkövetelt piacfelügyeleti struktúra létrehozása.

            Vámok és adózás

                  —

                  A montenegrói vám- és adójogszabályoknak a közösségi vívmányokhoz történő folyamatos közelítésének biztosítása, az igazgatási kapacitás további növelése e jogszabályok végrehajtásához, valamint a korrupció, a határokon átnyúló bűnözés és az adócsalás elleni küzdelemhez.

                  —

                  Az átláthatóság és információcsere javítása az EU-tagállamokkal az adómegkerülés vagy adócsalás megelőzésére szolgáló intézkedések végrehajtásának elősegítése céljából.

                  —

                  Átlátható információcsere kialakítása a Bizottsággal és a tagállamokkal az adócsalás és adómegkerülés megelőzése érdekében hozott intézkedések végrehajtásának megerősítésére.

            Verseny

                  —

                  A versenyhatóság további megerősítése, beleértve annak működési függetlenségét.

                  —

                  Az állami támogatások keretének további megerősítése, és az állami támogatások ellenőrzésének kialakítása a stabilizációs és társulási megállapodás követelményeivel összhangban.

            Közbeszerzés

                  —

                  A közbeszerzés rendszerének további megerősítése, beleértve a közüzemi ágazatot és a koncessziókra vonatkozó rendszert, a hazai jogszabályoknak a közösségi vívmányokkal történő további összehangolásával és a Közbeszerzési Hivatal, a felügyeleti szerv és az ajánlatkérők igazgatási kapacitásának növelésével.

                  —

                  Továbbra is az eljárások teljes átláthatóságának biztosítása függetlenül az adott szerződés értékétől, továbbá megkülönböztetésmentesség a montenegrói és EU-beszállítók között.

            Szellemi tulajdonjog

                  —

                  Az EU által nyújtott védelemhez hasonló szintű védelem biztosítása a hazai jogszabályoknak a szellemi tulajdonról szóló közösségi vívmányokkal történő teljes összehangolásával és a megfelelő hatóságok, beleértve a határszolgálatokat, bűnüldöző szerveket és a bíróságokat, igazgatási kapacitásának és az általuk végzett végrehajtásnak a folyamatos erősítésével.

            Pénzügyi szolgáltatások

                  —

                  A pénzügyi intézmények és piacok átfogó szabályozási és felügyeleti keretének kialakítása az EU-elvekkel összhangban.

            Társasági jog

                  —

                  A pénzügyi jelentési követelményeknek a közösségi vívmányokkal történő összehangolása és a hatékony betartás biztosítása.

            Foglalkoztatás és szociálpolitika

                  —

                  A munkaügyi és népjóléti minisztérium politikaformálási és ellenőrzési képességeinek növelése, hangsúlyt fektetve a fiatalok, a nők és a veszélyeztetett csoportok munkaerőpiacra történő integrálására és a szociális politikák korszerűsítésére; a montenegrói foglalkoztatási szolgálat által végrehajtott aktív foglalkoztatási intézkedések teljesítménymenedzsmentjének korszerűsítése.

            Ágazati politikák
      Az ipar és a kis- és középvállalkozások (KKV-k)

                  —

                  A Kisvállalkozások Európai Chartája teljes körű végrehajtásának biztosítása.

                  —

                  A szabályozási hatásvizsgálatok bevezetésének megkezdése. A finanszírozáshoz való hozzájutás javítása és a vállalkozások támogatási struktúráinak (klaszterek, inkubátorházak, vállalkozói és ipari parkok) kialakítása.

            Mezőgazdaság és halászat

                  —

                  Igazgatási kapacitások további kiépítése a mezőgazdasági és vidékfejlesztési ágazatban a politikaformáláshoz és végrehajtáshoz. Vidékfejlesztési politika kidolgozása és végrehajtásának megkezdése.

                  —

                  Az élelmiszer-biztonság érdekében az intézményi kapacitás megerősítése. Az EU-követelményeket teljesítő élelmiszer-feldolgozó létesítmények korszerűsítését célzó program készítése. Intézkedés megkezdése a juh- és kecskefélék azonosítása és mozgásuk nyilvántartása érdekében. Intézkedés meghozatala a belföldi növénytermesztés hatékony ellenőrzésének biztosítása céljából, különös tekintettel azokra a termékekre, amelyekre EU-specifikus követelmények vonatkoznak.

                  —

                  Intézkedések meghozatala annak biztosítása érdekében, hogy a halászati politika közelítsen az EU-nak különösen az erőforrás-gazdálkodásra, felügyeletre és ellenőrzésre, valamint a piaci és strukturális politikákra vonatkozó előírásaihoz.

                  —

                  A Közösségben az 510/2006/EK tanácsi rendelet alapján bejegyzett földrajzi jelzések oltalmának biztosítása. Az oltalom alá tartozó földrajzi jelzéseknek az uniós vívmányok e területen történő fejlődésével összhangban történő aktualizálása.

            Környezetvédelem

                  —

                  A montenegrói jogszabályoknak az EU-joghoz és -előírásokhoz történő közelítésének folytatása, különösen a légszennyezésről, vízről és vegyszerekről szóló jogszabályok esetében.

                  —

                  A földhasználati terv és az átfogó környezetvédelmi stratégia végrehajtásának megkezdése. A fenntartható fejlődés statégia és az ágazati stratégiák végrehajtásának megkezdése (part menti övezetek integrált kezelése, biológiai sokféleség, éghajlatváltozás). Életképes pénzügyi keret biztosítása közép- és hosszú távú környezetvédelmi politika végrehajtására.

                  —

                  A kiotói jegyzőkönyv ratifikálása, és végrehajtásának megkezdése.

                  —

                  A környezeti tervezésért, engedélyezésért, felügyeletért, végrehajtásért és ellenőrzésért, valamint projektirányításért felelős minisztériumok és szervek igazgatási kapacitása megerősítésének folytatása.

            Közlekedéspolitika

                  —

                  A kapacitásépítés megerősítése, beleértve a nagy beruházásokra vonatkozó projekt-előkészítést. A közlekedési infrastruktúrák és intézmények fenntartására elegendő források elkülönítésének folytatása.

                  —

                  A nemzetközi tengerészeti szervezet egyezményei értelmében fennálló nemzetközi kötelezettségek végrehajtása és a párizsi szándéknyilatkozat tükrében a flotta tengerbiztonsági körülményeinek javítása.

            Energia

                  —

                  Környezetvédelmileg fenntartható energiapolitika érdekében hosszú távú stratégia elfogadása és végrehajtása.

                  —

                  Az ezen a téren meglévő regionális és nemzetközi kötelezettségek végrehajtásának folytatása regionális energia versenypiac létrehozása céljából.

                  —

                  Olyan nemzetközi nukleáris biztonsági egyezmények részesévé válni, amelynek az Euratom már részese.

            Információs társadalom és média

                  —

                  Az EU 2002 elektronikus kommunikációra vonatkozó kerete nemzeti jogba való átültetésének véglegesítése.

                  —

                  Elektronikus kommunikációs versenypiac kialakítása a jogszabályok progresszív végrehajtásával, a piaci verseny biztosításához szükséges biztosítékok alkalmazásával, továbbá az esetleges piaci korlátok lebontásával.

                  —

                  A szabályozási hatóságok függetlenségének fenntartása, továbbá elegendő forrás és szakértelem biztosítása a hatóságok feladatainak végrehajtásához.

                  —

                  A jogszabályok teljes mértékű összahangolása az audiovizuális közösségi vívmányokkal.

            Pénzügyi ellenőrzés

                  —

                  A decentralizált vezetői elszámoltathatóság és a működés szempontjából független belső ellenőrzés elveinek kialakítása és végrehajtása, összhangban a nemzetközileg elfogadott előírásokkal és az EU legjobb gyakorlatával.

                  —

                  Az Állami Számvevőszék működési kapacitásának és funkcionális és pénzügyi függetlenségének további erősítése.

                  —

                  Az EU pénzügyi érdekeinek hatékony védelme érdekében eljárások és igazgatási kapacitások kialakítása.

            Statisztika

                  —

                  Megbízható gazdasági statisztikák készítésének folytatása. Intézményi kapacitás felépítése az vállalkozási statisztikák, a munkaerő-piaci statisztikák és nemzeti számlák terén az európai előírásokkal összhangban álló, alapvető statisztikai adatok elkészítésére és közzétételére.

                  —

                  A helyi önkormányzatok teljes körű integrálása az államháztartási számlákba.

            Jogérvényesítés, szabadság és biztonság
      Vízum, határellenőrzés, menedékjog és migráció

                  —

                  A technikai infrastruktúra és a személyi állományi kapacitás fejlesztése az integrált határ-ellenőrzési politika végrehajtására, beleértve a határrendészet és a vámszolgálatok megerősítését. Új határállomásokkal a határokon átnyúló műveletek könnyítése.

                  —

                  A vízumpolitika további összehangolása az EU-jogszabályokkal és -gyakorlattal.

            Kábítószer

                  —

                  Az ügynökségek közötti és nemzetközi együttműködés erősítése, továbbá a megfelelő bűnüldöző szervek kapacitásának további fejlesztése a kábítószer tiltott kereskedelme elleni küzdelemhez.

            Rendőrség

                  —

                  Az átszervezés folytatása; az elszámoltathatóság biztosítása; rendőri képzés reformja; a bűnüldöző szervek közötti együttműködés biztosítása.

            A szervezett bűnözés és terrorizmus elleni küzdelem

                  —

                  A tanúvédelem hatékony rendszerének kialakítása, amely regionális elemeket is tartalmaz.

                  —

                  A gazdasági és pénzügyi bűnözés (beleértve a pénzmosást és pénzhamisítást), csalás és korrupció elleni harc megerősítése, valamint a vonatkozó jogszabályok javítása.

                  —

                  Az EU-tagállamokból a szervezett bűnözés elleni küzdelemben érintett állami szervek mellé kirendelt összekötő tisztviselők elhelyezésének megkönnyítése. A transznacionális szervezett bűnözésről szóló palermói egyezmény és jegyzőkönyveinek, valamint a pénzügyi és gazdasági bűnözésről szóló alkalmazandó nemzetközi előírásoknak a végrehajtása.

                  —

                  Az igazgatási és az igazságszolgáltatási kapacitás növelése a büntető törvénykönyv szervezett bűnözés tekintetében történő végrehajtása érdekében. A szervezett bűnözés elleni küzdelemmel foglalkozó szervezeti egység további megerősítése a belügyminisztériumban és az összes bűnüldöző szerv koordinációjának biztosítása, beleértve a megfelelő bűnügyi hírszerzési kapacitás további fejlesztését.

                  —

                  A gazdasági és pénzügyi bűnözés elleni küzdelem erősítése (beleértve a készpénzalapú és nem készpénzalapú fizetőeszközök hamisítása elleni küzdelmet) és az intézményi és igazgatási kapacitás növelése az ezekkel kapcsolatos kihívások kezelésére.

            Személyes adatok védelme

                  —

                  Az adatvédelmi felügyeleti hatóság zökkenőmentes működésének biztosítása.

                  —

                  Az állami hatóságok, különösen a bűnüldöző szervek kapacitásának biztosítása a személyes adatvédelemmel kapcsolatos jogszabályok végrehajtására.

            4.   PROGRAMOZÁS
      A stabilizációs és társulási folyamat részeként a nyugat-balkáni országok számára nyújtandó közösségi támogatásokat a jelenlegi pénzügyi eszközök útján, különösen az egy előcsatlakozási támogatási eszköz (IPA) létrehozásáról szóló, 2006. július 17-i 1085/2006/EK tanácsi rendelet (2) keretében nyújtják. Montenegró így a több országra irányuló és a horizontális programokból juthat támogatáshoz.
      5.   FELTÉTELESSÉG
      A stabilizációs és társulási folyamat részeként a nyugat-balkáni országok számára nyújtandó közösségi támogatás a koppenhágai politikai kritériumoknak való megfelelés tekintetében – különösen az ezen európai partnerség egyes prioritásainak való megfelelés tekintetében – elért előrelépés függvénye. E feltételek tiszteletben tartásának elmulasztása esetén a Tanács az 1085/2006/EK rendelet 21. cikke alapján megfelelő intézkedéseket hozhat. A közösségi támogatásra a Tanács 1997. április 29-i következtetéseiben meghatározott feltételek is vonatkoznak, különösen a kedvezményezettek arra vonatkozó kötelezettségvállalását illetően, hogy demokratikus, gazdasági és intézményi reformokat hajtanak végre.
      6.   MONITORING
      Az európai partnerség végrehajtását a stabilizációs és társulási folyamat keretében kialakított mechanizmusok – nevezetesen a Bizottság éves jelentései – útján ellenőrzik.

         (1)  A Tanács 2006. március 20-i 510/2006/EK rendelete a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (HL L 93., 2006.3.31., 12. o.).

         (2)  HL L 210., 2006.7.31., 82. o.


title: 2007/543/EK: A Tanács határozata ( 2007. július 23. ) Bulgáriának és Romániának az Európai Rendőrségi Hivatal létrehozásáról szóló egyezményhez (Europol-egyezmény) való csatlakozásáról

text:
               1.8.2007

               HU

               Az Európai Unió Hivatalos Lapja

               L 200/47

      A TANÁCS HATÁROZATA

   (2007. július 23.)
   Bulgáriának és Romániának az Európai Rendőrségi Hivatal létrehozásáról szóló egyezményhez (Europol-egyezmény) való csatlakozásáról
   (2007/543/EK)
   AZ EURÓPAI UNIÓ TANÁCSA,
   tekintettel az Európai Unióról szóló szerződésre,
   tekintettel a 2005-ös csatlakozási szerződésre,
   tekintettel a 2005-ös csatlakozási okmányra (a továbbiakban: csatlakozási okmány) és különösen annak 3. cikke (4) bekezdésére,
   tekintettel a Bizottság ajánlására,
   tekintettel az Európai Parlament véleményére (1),
   mivel:

               (1)

               Az Európai Rendőrségi Hivatal létrehozásáról szóló egyezményt (Europol-egyezmény) (a továbbiakban: Europol-egyezmény) 1995. július 26-án írták alá Brüsszelben, és 1998. október 1-jén lépett hatályba.

               (2)

               Az Europol-egyezményhez két, 1996. július 24-én és 1997. június 19-én aláírt jegyzőkönyvet csatoltak, amelyek 1998. december 29-én, illetve 1999. július 1-jén léptek hatályba (2).

               (3)

               Az Europol-egyezményt három másik jegyzőkönyv módosította, amelyeket 2000. november 30-án (3), 2002. november 28-án (4) és 2003. november 27-én (5) írtak alá. A 2000. november 30-i és a 2002. november 28-i jegyzőkönyv 2007. március 29-én lépett hatályba, a 2003. november 27-i jegyzőkönyv pedig 2007. április 18-án.

               (4)

               A csatlakozási okmány 3. cikkének (3) bekezdése előírja, hogy Bulgária és Románia csatlakozik a csatlakozási okmány I. mellékletében felsorolt, a tagállamok által aláírt egyezményekhez és jegyzőkönyvekhez, beleértve az Europol-egyezményt és az 1996. július 24-i, 1997. június 19-i, 2000. november 30-i, 2002. november 28-i és 2003. november 27-i jegyzőkönyvet is. Ezek Bulgária és Románia tekintetében a Tanács által meghatározott időpontban lépének hatályba.

               (5)

               A csatlakozási okmány 3. cikkének (4) bekezdésével összhangban a Tanácsnak el kell végeznie a fent említett egyezményekhez és jegyzőkönyvekhez történő csatlakozás miatt szükséges valamennyi kiigazítást,

         A KÖVETKEZŐKÉPPEN HATÁROZOTT:
   1. cikk
   Az Europol-egyezmény és az 1996. július 24-i, 1997. június 19-i, 2000. november 30-i, 2002. november 28-i és 2003. november 27-i jegyzőkönyv Bulgária és Románia vonatkozásában az e határozat elfogadását követő első hónap első napján lép hatályba.
   2. cikk
   Az Europol-egyezmény és az 1996. július 24-i, 1997. június 19-i, 2000. november 30-i, 2002. november 28-i és 2003. november 27-i jegyzőkönyv e határozat mellékletében található bolgár és román nyelvű változata ugyanazon feltételekkel hiteles, mint az Europol-egyezmény és a hivatkozott jegyzőkönyvek más nyelvi változatai.
   3. cikk
   Ez a határozat az Európai Unió Hivatalos Lapjában való kihirdetését követő napon lép hatályba.

      Kelt Brüsszelben, 2007. július 23-án.

            a Tanács részéről

            az elnök

         L. AMADO

      (1)  2007. július 10-i vélemény (a Hivatalos Lapban még nem tették közzé).

      (2)  Az Európai Unióról szóló szerződés K.3. cikke alapján, az Európai Rendőrségi Hivatal létrehozásáról szóló egyezménynek (Europol) az Európai Közösségek Bírósága általi előzetes döntéshozatal révén történő értelmezéséről szóló 1996. július 24-i jegyzőkönyv (HL C 299., 1996.10.9., 2. o.); valamint az Európai Unióról szóló szerződés K.3. cikke és az Europol-egyezmény 41. cikkének (3) bekezdése alapján, az Europolnak, szervei tagjainak, igazgatóhelyetteseinek és az Europol alkalmazottainak kiváltságairól és mentességeiről szóló 1997. június 19-i jegyzőkönyv (HL C 221., 1997.7.19., 2. o.)

      (3)  HL C 358., 2000.12.13., 2. o.

      (4)  HL C 312., 2002.12.16., 2. o.

      (5)  HL C 2., 2004.1.6., 3. o.

      MELLÉKLET
      Az Europol-egyezmény és az 1996. július 24-i, 1997. június 19-i, 2000. november 30-i, 2002. november 28-i és 2003. november 27-i jegyzőkönyv bolgár és román nyelvű változata.


title: A Tanács határozata ( 2014. február 17. ) az Európai Szakképzés-fejlesztési Központ igazgatótanácsa tagjainak kinevezéséről és felváltásáról

text:
               22.2.2014

               HU

               Az Európai Unió Hivatalos Lapja

               C 51/9

         A TANÁCS HATÁROZATA
   (2014. február 17.)
   az Európai Szakképzés-fejlesztési Központ igazgatótanácsa tagjainak kinevezéséről és felváltásáról
   (2014/C 51/03)
   AZ EURÓPAI UNIÓ TANÁCSA,
   tekintettel az Európai Szakképzés-fejlesztési Központ létrehozásáról szóló, 1975. február 10-i 337/75/EGK tanácsi rendeletre (1) és különösen annak 4. cikkére,
   tekintettel a munkavállalói szervezetek képviselőinek kategóriájában jelölt személyeknek a Bizottság által a Tanácsnak benyújtott jegyzékére,
   mivel:

               (1)

               A Tanács a 2012. július 16-i határozatával (2) a 2012. szeptember 18. és 2015. szeptember 17. közötti időtartamra kinevezte az Európai Szakképzés-fejlesztési Központ igazgatótanácsának tagjait.

               (2)

               A központ igazgatótanácsában a munkavállalói szervezetek képviselőinek kategóriájába tartozó bolgár tag helye megüresedett,

         ELFOGADTA AZ ALÁBBI HATÁROZATOT:
   Egyetlen cikk
   A Tanács a hivatali idő hátralévő részére, azaz 2015. szeptember 17-ig az Európai Szakképzés-fejlesztési Központ igazgatótanácsának tagjává a következő személyt nevezi ki:

                  A MUNKAVÁLLALÓI SZERVEZETEK KÉPVISELŐI:

               BULGÁRIA

               Julija SZIMEONOVA

      Kelt Brüsszelben, 2014. február 17-én.

            a Tanács részéről

            az elnök

         A. TSAFTARIS

      (1)  HL L 39., 1975.2.13., 1. o.

      (2)  HL C 228., 2012.7.31., 3. o.


title: 2013/447/EU: A Bizottság határozata ( 2013. szeptember 5. ) a 2011/278/EU határozat 18. cikkének (2) bekezdése szerinti standard kapacitásfelhasználási tényezőről  EGT-vonatkozású szöveg

text:
               7.9.2013

               HU

               Az Európai Unió Hivatalos Lapja

               L 240/23

         A BIZOTTSÁG HATÁROZATA
   (2013. szeptember 5.)
   a 2011/278/EU határozat 18. cikkének (2) bekezdése szerinti standard kapacitásfelhasználási tényezőről
   (EGT-vonatkozású szöveg)
   (2013/447/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az üvegházhatást okozó gázok kibocsátási egységei Közösségen belüli kereskedelmi rendszerének létrehozásáról és a 96/61/EK tanácsi irányelv módosításáról szóló, 2003. október 13-i 2003/87/EK európai parlamenti és tanácsi irányelvre (1) és különösen annak 10a. cikkére,
   mivel:

               (1)

               Annak érdekében, hogy a tagállamok a 2011/278/EU bizottsági határozat (2) 18. cikke (1) és (3) bekezdésének megfelelően meg tudják határozni a 2003/87/EK irányelv 3. cikkének h) pontja szerinti új kibocsátónak minősülő létesítmények tevékenységi szintjét, a Bizottságnak standard kapacitásfelhasználási tényezőket kell meghatároznia és közzétennie.

               (2)

               A 2013 és 2020 közötti időszakban ingyenes kiosztásra jogosult, új kibocsátónak minősülő létesítmények számára kiosztandó kibocsátási egységek mennyiségének kiszámításához a tagállamoknak meg kell határozniuk e létesítmények tevékenységi szintjét. Ehhez szükség van a standard kapacitásfelhasználási tényezőre, hogy meg lehessen határozni a termékhez kapcsolódó tevékenységi szintet azon termékek esetében, amelyekre a 2011/278/EU határozat I. melléklete termék-referenciaértéket határoz meg. Új kibocsátónak minősülő létesítmények esetében – a jelentősen bővített létesítmények kivételével – a tevékenységi szint az adott termék előállításához tartozó, a 2011/278/EU határozat 17. cikke (4) bekezdésének megfelelően meghatározott kezdeti beépített kapacitás és a standard kapacitásfelhasználási tényező szorzata. A jelentős kapacitásbővítésen vagy -csökkentésen átesett létesítmények esetében a tagállamoknak a standard kapacitásfelhasználási tényezőt kell használniuk az adott létesítményrész hozzáadott vagy csökkentett kapacitásának megfelelő, termékhez kapcsolódó tevékenységi szint meghatározásához.

               (3)

               A standard kapacitásfelhasználási tényező az érintett terméket előállító összes létesítményre meghatározott éves átlagos kapacitásfelhasználás 80 százalékának felel meg. A tagállamok a meglévő létesítményeknél a nemzeti végrehajtási intézkedések meghatározása céljából végzett alapadatgyűjtés keretében éves átlagadatokat gyűjtöttek a termékeknek a 2005–2008 közötti időszakban történő előállítására vonatkozóan. E termelési számadatokat a 2011/278/EU határozat 7. cikkének (3) bekezdésében említett kezdeti beépített kapacitással elosztva a tagállamok meghatározták a területükön működő releváns létesítmények kapacitásfelhasználási tényezőit. A tagállamok ezt követően a nemzeti végrehajtási intézkedéseikkel együtt ezeket az információkat is megküldték a Bizottságnak.

               (4)

               Miután megkapta minden tagállam nemzeti végrehajtási intézkedéseit, a Bizottság az EGT-tag EFTA-országok nemzeti végrehajtási intézkedéseit is figyelembe véve meghatározta azon létesítmények éves átlagos kapacitásfelhasználási tényezőjének 80 százalékát, amelyek olyan termékeket állítanak elő, amelyekre létezik referenciaérték, figyelembe véve annak szükségességét, hogy az ugyanazon üzemeltető által működtetett létesítményekben, illetve a kiszervezett létesítményekben végzett ipari tevékenységek közötti verseny semleges legyen. A számítások a 2012. december 31-ig bezárólag a Bizottság rendelkezésére álló információkon alapulnak.

               (5)

               A termék-referenciaértékeknek megfelelő standard kapacitásfelhasználási tényezőket e határozat melléklete határozza meg. E tényezőket a 2013–2020 közötti időszak éveiben kell alkalmazni,

         ELFOGADTA EZT A HATÁROZATOT:
   1. cikk
   A tagállamok a 2011/278/EU határozat 18. cikkének megfelelően a 2003/87/EK irányelv 3. cikkének h) pontja szerinti létesítmények termékhez kapcsolódó tevékenységi szintjének meghatározásához a mellékletben szereplő standard kapacitásfelhasználási tényezőket alkalmazzák.
   2. cikk
   Ez a határozat az Európai Unió Hivatalos Lapjában való kihirdetését követő napon lép hatályba.

      Kelt Brüsszelben, 2013. szeptember 5-én.

            a Bizottság részéről

            az elnök

         José Manuel BARROSO

      (1)  HL L 275., 2003.10.25., 32. o.

      (2)  A Bizottság 2011. április 27-i 2011/278/EU határozata a kibocsátási egységekre vonatkozó harmonizált ingyenes kiosztás uniós szintű átmeneti szabályainak a 2003/87/EK európai parlamenti és tanácsi irányelv 10a. cikke értelmében történő meghatározásáról (HL L 130., 2011.5.17., 1. o.).

      MELLÉKLET

                  A 2011/278/EU határozat I. mellékletében szereplő termék-referenciaérték

                  Standard kapacitásfelhasználási tényező (SCUF)

                  Koksz

                  0,960

                  Szinterezett érc

                  0,886

                  Forró fém

                  0,894

                  Előre kiégetett anód

                  0,928

                  Alumínium

                  0,964

                  Szürke cementklinker

                  0,831

                  Fehér cementklinker

                  0,787

                  Mész

                  0,813

                  Dolomitmész

                  0,748

                  Szinterezett dolomitmész

                  0,784

                  Úsztatott (float) üveg

                  0,946

                  Színtelen üvegből készült palackok és tégelyek

                  0,883

                  Színes üvegből készült palackok és tégelyek

                  0,912

                  Folyamatos szálú üvegszáltermékek

                  0,892

                  Burkolótéglák

                  0,809

                  Padlóburkolók

                  0,731

                  Tetőcserepek

                  0,836

                  Porlasztott por

                  0,802

                  Kötőanyag

                  0,801

                  Szárított szekunder gipsz

                  0,812

                  Rövid rostú nátroncellulóz

                  0,808

                  Hosszú rostú nátroncellulóz

                  0,823

                  Szulfitcellulóz, termomechanikai és mechanikai úton előállított cellulóz

                  0,862

                  Cellulóz visszanyert papírból

                  0,887

                  Újságpapír

                  0,919

                  Nem bevont finompapír

                  0,872

                  Bevont finompapír

                  0,883

                  Tissue

                  0,900

                  Testliner és hullám alappapír

                  0,889

                  Nem bevont karton

                  0,863

                  Bevont karton

                  0,868

                  Salétromsav

                  0,876

                  Adipinsav

                  0,849

                  Vinil-klorid monomer (VCM)

                  0,842

                  Fenol/aceton

                  0,870

                  S-PVC

                  0,873

                  E-PVC

                  0,834

                  Nyersszóda

                  0,926

                  Finomítói termékek

                  0,902

                  Elektromos ívkemencében előállított szénacél

                  0,798

                  Elektromos ívkemencében előállított, erős ötvözetű acél

                  0,802

                  Vasöntés

                  0,772

                  Ásványgyapot

                  0,851

                  Gipszkarton

                  0,843

                  Korom

                  0,865

                  Ammónia

                  0,888

                  Gőzzel végzett krakkolás

                  0,872

                  Aromások

                  0,902

                  Sztirol

                  0,879

                  Hidrogén

                  0,902

                  Szintézisgáz

                  0,902

                  Etilénoxid/etilénglikolok

                  0,840


title: A Tanács 2014/872/KKBP határozata ( 2014. december 4. ) az ukrajnai helyzetet destabilizáló orosz intézkedések miatt hozott korlátozó intézkedésekről szóló 2014/512/KKBP határozat és a 2014/512/KKBP határozatot módosító 2014/659/KKBP határozat módosításáról

text:
               5.12.2014

               HU

               Az Európai Unió Hivatalos Lapja

               L 349/58

         A TANÁCS 2014/872/KKBP HATÁROZATA
   (2014. december 4.)
   az ukrajnai helyzetet destabilizáló orosz intézkedések miatt hozott korlátozó intézkedésekről szóló 2014/512/KKBP határozat és a 2014/512/KKBP határozatot módosító 2014/659/KKBP határozat módosításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 29. cikkére,
   mivel:

               (1)

               A Tanács 2014. július 31-én elfogadta a 2014/512/KKBP határozatot (1).

               (2)

               A Tanács 2014. szeptember 8-án további korlátozó intézkedések bevezetése érdekében elfogadta a 2014/659/KKBP határozatot (2).

               (3)

               A Tanács úgy véli, hogy bizonyos rendelkezéseket pontosítani kell.

               (4)

               Bizonyos intézkedések végrehajtása érdekében az Unió további fellépése szükséges,

         ELFOGADTA EZT A HATÁROZATOT:
   1. cikk
   A 2014/512/KKBP határozat a következőképpen módosul:

               1.

               Az 1. cikk a következőképpen módosul:

                           a)

                           a (3) bekezdés helyébe a következő szöveg lép:
                           „(3)   Tilos 2014. szeptember 12. után – akár közvetlenül, akár közvetve – az (1) vagy a (2) bekezdésben említett bármely jogi személy, szervezet vagy szerv számára 30 napot meghaladó futamidővel új kölcsönt vagy hitelt nyújtani vagy kölcsön- vagy hitelnyújtás céljából létrejött megállapodásban részt venni, kivéve az olyan kölcsönöket vagy hiteleket, amelyek konkrét és dokumentumokkal megfelelőképpen alátámasztott célja áruknak az Unió és Oroszország vagy bármely más harmadik állam közötti olyan közvetlen vagy közvetett behozatalának, illetve kivitelének, valamint az Unió és Oroszország vagy bármely más harmadik állam közötti olyan közvetlen vagy közvetett nem pénzügyi szolgáltatások nyújtásának finanszírozása, amely nem esik korlátozó intézkedések hatálya alá, illetve kivéve az olyan kölcsönöket, amelyek konkrét és dokumentumokkal megfelelőképpen alátámasztott célja olyan sürgősségi finanszírozás biztosítása, amely az Unióban letelepedett jogi személyekre vonatkozó tőke- és likviditási kritériumoknak való megfelelés érdekében szükséges, és e jogi személyek több mint 50 %-ban egy, az I. mellékletben említett szervezet tulajdonában állnak.”;

                           b)

                           az 1. cikk a következő bekezdéssel egészül ki:
                           „(4)   A (3) bekezdésben foglalt tilalom nem alkalmazandó a 2014. szeptember 12. előtt kötött szerződések alapján történő lehívásokra vagy folyósításokra, feltéve, hogy teljesülnek az alábbi feltételek:

                                       a)

                                       az ilyen lehívások vagy folyósítások valamennyi szerződéses feltételét:

                                                   i.

                                                   2014. szeptember 12. előtt a felek jóváhagyták; és

                                                   ii.

                                                   az említett időpontban, illetve azt követően sem módosították; valamint

                                       b)

                                       2014. szeptember 12. előtt valamennyi rendelkezésre bocsátott pénzeszköz teljes egészében történő visszafizetésére vonatkozóan az esedékesség időpontja, továbbá a szerződés szerinti valamennyi kötelezettségvállalás, jog és kötelezettség megszűnésére vonatkozó időpont a szerződésben meghatározásra került.

                                 A lehívások és folyósítások e bekezdésben említett szerződéses feltételei magukban foglalják az egyes lehívásokra vagy folyósításokra vonatkozó visszafizetési határidő hosszát, az alkalmazott kamatlábra vagy a kamatláb-számítási módszerre, valamint a maximális összegre vonatkozó rendelkezéseket.”

               2.

               A 2. cikk (4) bekezdésének helyébe a következő szöveg lép:
               „(4)   Az (1), (2) és (3) bekezdésben foglalt tilalmak nem érintik sem a 2014. augusztus 1. előtt kötött szerződéseknek, illetve az ilyen szerződések teljesítéséhez szükséges kiegészítő szerződéseknek a teljesítését, sem pedig az Unióban meglévő kapacitások karbantartásához és biztonságához szükséges alkatrészek és szolgáltatások biztosítását.”

               3.

               A 3. cikk (3) bekezdésének helyébe a következő szöveg lép:
               „(3)   Az (1) és (2) bekezdésben foglalt tilalmak nem érintik a 2014. augusztus 1. előtt kötött szerződéseknek, illetve az ilyen szerződések teljesítéséhez szükséges kiegészítő szerződéseknek a teljesítését.”

               4.

               A 3a. cikk (3) bekezdésének helyébe a következő szöveg lép:
               „(3)   Az (1) és (2) bekezdésben foglalt tilalmak nem érintik sem a 2014. szeptember 12. előtt kötött szerződéseknek, illetve az ilyen szerződések teljesítéséhez szükséges kiegészítő szerződéseknek a teljesítését, sem pedig az Unióban meglévő kapacitások karbantartásához és biztonságához szükséges segítségnyújtást.”

               5.

               A 4. cikk helyébe a következő szöveg lép:
               „4. cikk
               (1)   Az oroszországi – beleértve az Oroszország kizárólagos gazdasági övezetén belül vagy kontinentális talapzatán folytatott –feltárási és kitermelési projektek alábbi kategóriáinak céljára alkalmas bizonyos felszerelések valamely tagállam állampolgára általi, vagy valamely tagállam területéről vagy valamely tagállam joghatósága alá tartozó hajó vagy légi jármű igénybevételével történő közvetlen vagy közvetett értékesítését, szállítását, transzferét és kivitelét az exportáló tagállam illetékes hatóságának előzetesen engedélyeznie kell:

                           a)

                           150 métert meghaladó tengermélységben végzett olajfeltárás és -kitermelés;

                           b)

                           az északi sarkkörtől északra fekvő tengeri területeken folytatott olajfeltárás és -kitermelés;

                           c)

                           olyan projektek, amelyek során palakőzetekben található készletekből hidraulikus rétegrepesztés (frakkolás) révén olaj termelhető ki; nem tartozik ide az olyan, palakőzeteken keresztül végzett feltárás és kitermelés, amelynek célja nem palalelőhelyen található olaj helyének meghatározása és kivonása.

                     A Unió megteszi a szükséges intézkedéseket az e bekezdés hatálya alá tartozó termékek meghatározása céljából.
               (2)   Az exportáló tagállam illetékes hatóságának:

                           a)

                           az (1) bekezdésben említett felszerelésekhez kapcsolódó technikai segítségnyújtást és egyéb szolgáltatásnyújtást;

                           b)

                           az (1) bekezdésben említett felszerelések értékesítéséhez, szállításához, transzferéhez és kiviteléhez, vagy a kapcsolódó technikai segítségnyújtáshoz vagy képzéshez nyújtandó finanszírozás vagy pénzügyi támogatás nyújtását;

                     szintén előzetesen engedélyeznie kell.
               (3)   A tagállamok illetékes hatóságai nem adhatják meg az engedélyt az (1) és a (2) bekezdésben említett felszerelések értékesítéséhez, szállításához, transzferéhez és kiviteléhez, illetve szolgáltatások nyújtásához, ha azt állapítják meg, hogy ez az értékesítés, szállítás, transzfer vagy kivitel, illetve szolgáltatásnyújtás az (1) bekezdésben említett feltárási, illetve kitermelési kategóriák valamelyikére irányul.
               (4)   A (3) bekezdés rendelkezése nem érinti sem a 2014. augusztus 1. előtt kötött szerződéseknek, illetve az ilyen szerződések teljesítéséhez szükséges kiegészítő szerződéseknek a teljesítését.
               (5)   Az illetékes hatóságok megadhatják az engedélyt, ha az (1) és a (2) bekezdésben említett termékek értékesítésére, szállítására, transzferére és kivitelére, illetve szolgáltatások nyújtására az emberi egészségre és biztonságra vagy a környezetre valószínűsíthetően súlyos és jelentős hatást gyakorló esemény sürgős megelőzése vagy hatásainak sürgős enyhítése miatt van szükség. Kellően indokolt sürgős esetekben az (1) és a (2) bekezdésben említett értékesítésre, szállításra, transzferre és kivitelre, illetve szolgáltatásnyújtásra előzetes engedély nélkül is sor kerülhet, feltéve, hogy az exportőr az értékesítést, szállítást, transzfert vagy kivitelt, illetve a szolgáltatásnyújtást követő öt munkanapon belül értesíti az illetékes hatóságot, részletesen megindokolva az előzetes engedély nélküli értékesítést, szállítást, transzfert és kivitelt, illetve szolgáltatásnyújtást.”

               6.

               A 4a. cikk (1) bekezdésének helyébe a következő szöveg lép:
               „(1)   Tilos az oroszországi – beleértve az Oroszország kizárólagos gazdasági övezetén belül vagy kontinentális talapzatán folytatott – feltárási és kitermelési projektek alábbi kategóriáihoz szükséges kapcsolódó szolgáltatásoknak valamely tagállam állampolgára általi, illetve valamely tagállam területéről, vagy valamely tagállam joghatósága alá tartozó hajó vagy légi jármű igénybevételével történő közvetlen vagy közvetett nyújtása:

                           a)

                           150 métert meghaladó tengermélységben végzett olajfeltárás és -kitermelés;

                           b)

                           az északi sarkkörtől északra fekvő tengeri területeken folytatott olajfeltárás és -kitermelés;

                           c)

                           olyan projektek, amelyek során palakőzetekben található készletekből hidraulikus rétegrepesztés (frakkolás) révén olaj termelhető ki; nem tartozik ide az olyan, palakőzeteken keresztül végzett feltárás és kitermelés, amelyek célja a palalelőhelyeken kívüli más lelőhelyek feltárása és a nem palalelőhelyen található olaj kivonása.”

                     .
         2. cikk
   A 2014/659/KKBP határozat (5) preambulumbekezése helyébe a következő szöveg lép:

                  „(5)

                  Ezzel összefüggésben helyénvaló a bizonyos pénzügyi eszközökkel kapcsolatos tilalom kiterjesztése. További korlátozásokat kell bevezetni az állami tulajdonban lévő orosz pénzügyi intézményeknek, a védelmi ágazatban működő bizonyos orosz szervezeteknek, továbbá egyes olyan orosz szervezeteknek a tőkepiacokhoz való hozzáférése tekintetében, melyek fő üzleti tevékenysége az olajértékesítés, illetve -szállítás. Ezek a tiltó intézkedések nem érintik az 1. cikkben nem említett pénzügyi szolgáltatásokat.”

   3. cikk
   Ez a határozat az Európai Unió Hivatalos Lapjában való kihirdetésének napján lép hatályba.

      Kelt Brüsszelben, 2014. december 4-én.

            a Tanács részéről

            az elnök

         S. GOZI

      (1)  A Tanács 2014/512/KKBP határozata (2014. július 31.) az ukrajnai helyzetet destabilizáló orosz intézkedések miatt hozott korlátozó intézkedésekről (HL L 229., 2014.7.31., 13. o.).

      (2)  A Tanács 2014/659/KKBP határozata (2014. szeptember 8.) az ukrajnai helyzetet destabilizáló orosz intézkedések miatt hozott korlátozó intézkedésekről szóló 2014/512/KKBP határozat módosításáról (HL L 271., 2014.9.12., 54. o.).


title: A Politikai és Biztonsági Bizottság (KKBP) 2015/969 határozata (2015. június 19.) az Európai Unió koszovói jogállamiság-missziója (EULEX Koszovó) misszióvezetője megbízatásának meghosszabbításáról

text:
               23.6.2015

               HU

               Az Európai Unió Hivatalos Lapja

               L 157/44

         A POLITIKAI ÉS BIZTONSÁGI BIZOTTSÁG (KKBP) 2015/969 HATÁROZATA
   (2015. június 19.)
   az Európai Unió koszovói (1) jogállamiság-missziója (EULEX Koszovó) misszióvezetője megbízatásának meghosszabbításáról
   A POLITIKAI ÉS BIZTONSÁGI BIZOTTSÁG,
   tekintettel az Európai Unióról szóló szerződésre és különösen annak 38. cikke harmadik bekezdésére,
   tekintettel az Európai Unió koszovói jogállamiság-missziójáról (EULEX KOSOVO) [helyesen: EULEX Koszovó] szóló, 2008. február 4-i 2008/124/KKBP tanácsi együttes fellépésre (2), és különösen annak 12. cikke (2) bekezdésére,
   mivel:

               (1)

               A Politikai és Biztonsági Bizottság (PBB) a 2008/124/KKBP együttes fellépés 12. cikkének (2) bekezdése értelmében és a Szerződés 38. cikkével összhangban felhatalmazással rendelkezik arra, hogy meghozza az Európai Unió koszovói jogállamiság-missziója (EULEX Koszovó) politikai ellenőrzésére és stratégiai irányítására vonatkozó megfelelő határozatokat, ideértve a misszióvezető kinevezéséről szóló határozatot is.

               (2)

               A Tanács 2014. június 12-én elfogadta a 2014/349/KKBP határozatot (3), amely módosította a 2008/124/KKBP együttes fellépést és 2016. június 14-ig meghosszabbította az EULEX Koszovó időtartamát.

               (3)

               A PBB 2014. október 9-én elfogadta a 2014/707/KKBP (EULEX KOSOVO/2/2012) [helyesen: EULEX KOSZOVÓ/2/2014] határozatot (4), amellyel Gabriele MEUCCI nagykövetet nevezte ki az EULEX Koszovó misszióvezetőjévé a 2015. június 14-ig tartó időszakra.

               (4)

               Az Unió külügyi és biztonságpolitikai főképviselője 2015. június 15-én javasolta, hogy Gabriele MEUCCI nagykövetnek, az EULEX Koszovó misszióvezetőjének a megbízatását hosszabbítsák meg 2016. június 14-ig,

         ELFOGADTA EZT A HATÁROZATOT:
   1. cikk
   A Politikai és Biztonsági Bizottság Gabriele MEUCCI nagykövetnek, az Európai Unió koszovói jogállamiság-missziója (EULEX Koszovó) misszióvezetőjének megbízatását 2016. június 14-ig meghosszabbítja.
   2. cikk
   Ez a határozat az elfogadásának napján lép hatályba.
   Ezt a határozatot 2015. június 15-től kell alkalmazni.

      Kelt Brüsszelben, 2015. június 19-én.

            a Politikai és Biztonsági Bizottság részéről

            az elnök

         W. STEVENS

      (1)  A „Koszovó” megnevezés nem érinti a jogállással kapcsolatos álláspontokat, továbbá összhangban van az 1244 (1999) ENSZ BT-határozattal és a Nemzetközi Bíróságnak a koszovói függetlenségi nyilatkozatról szóló véleményével.

      (2)  HL L 42., 2008.2.16., 92. o.

      (3)  A Tanács 2014/349/KKBP határozata (2014. június 12.) az Európai Unió koszovói jogállamiság-missziójáról (EULEX KOSOVO) [helyesen: EULEX Koszovó] szóló 2008/124/KKBP együttes fellépés módosításáról (HL L 174., 2014.6.13., 42. o.).

      (4)  A Politikai és Biztonsági Bizottság 2014/707/KKBP (EULEX KOSOVO/2/2014) [helyesen: EULEX KOSZOVÓ/2/2014] határozata ( 2014. október 9. ) az Európai Unió koszovói jogállamiság-missziója (EULEX KOSOVO) [helyesen: EULEX Koszovó] misszióvezetőjének kinevezéséről (HL L 295., 2014.10.11., 59. o.).